कुछ समय बाद मोहननगर और भागवतनगर में अपूर्व जलसंकट पैदा हो गया। जल के लिए मीठा कुआँ गाँव में सिर्फ एक ही था और वह रह गया था वैष्णवों के हिस्से में। वैष्णवों का यह कुआँ अब दोनों गाँवों की अस्मिता का प्रश्न बन गया था। यह वैष्णवों की समझ से परे था कि उनके अपने ही गाँव के दोनों ही भाईबंधु इस हृदयहीनता से उन्हें क्यों कुचल रहे हैं। आखिर उन्होंने किसी का क्या बिगाड़ा है। लेकिन वैष्णवनगर अब एक नई युद्धभूमि बन चुका था। शैव इस कोशिश में थे कि वैष्णव भूमि उनके संप्रभु गाँव का हिस्सा हो और शाक्त इसे अपने गाँव में विलीन करने के लिए मरने-मिटने को सन्निद्ध थे।